Willermus Dei gratia Autissiodorensis episcopus, omnibus presentes litteras inspecturis, in Domino salutem. Universitatem nostram nosse volumus quod constitutus in presentia nostra dilectus filius Patricius Autissiodorensis canonicus, donavit et concessit in perpetuum ecclesie beati Prothomartyris Stephani, capitulo videlicet Autissiodorensi, pro remedio anime sue, et fratris sui Willelmi de Nerbona, quicquid ipsi acquisierant apud Luigniacum ab Ansello nepote et Palmario fratre ejus, videlicet tertiam partem ville ejusdem per omnia. Donavit insuper quicquid ipsi habuerunt in decimis de Nulliaco, et donum quod frater ejus prefatus super iis ecclesie supradicte innovavit et fecit. Cujus devotionem attendentes canonici ad petitionem ipsius omnia premissa tradiderunt eidem sub annua pensione sexaginta solidorum quoad vixerit, qui solventur annuatim in anniversario fratris sui superius nominati, et distribuentur canonicis qui servitio interfuerint celebrando. Post mortem vero ejus omnia premissa libere et quiete ad capitulum revertentur, et inde in anniversariis eorum annuatim solventur in singulis centum solidi, de quibus quatuor libre canonicis assistentibus, et viginti solidi canonicis qui non interfuerint, in singulis dividentur. Quod ut ratum maneat, ad petitionem ejusdem Patricii presentem cartam notari fecimus, et sigilli nostri munimine roborari. Actum anno Domini millesimo ducentesimo quinto decimo, mense augusto.